POROČILO KOMISIJE EVROPSKEMU PARLAMENTU IN SVETU

o uporabi direktive o poštnih storitvah

(Direktiva 97/67/ES, kakor je bila spremenjena z direktivama 2002/39/ES in 2008/6/ES)

1.V tem poročilu o uporabi je navedeno, kako se izvaja direktiva o poštnih storitvah in kako se razvija poštni trg

Evropski parlament in Svet sta februarja 2008 sprejela Direktivo 2008/6/ES (v nadaljnjem besedilu: tretja direktiva o poštnih storitvah), s katero je bila uvedena pravna podlaga za oblikovanje notranjega trga poštnih storitev, tako da se je zagotovil zadnji zakonodajni ukrep v procesu postopnega odpiranja trga. V navedeni direktivi je bil kot rok popolnega odprtja trga v 16 državah članicah določen 31. december 2010, v (takrat) preostalih 11 državah članicah pa 31. december 2012. Tretja direktiva o poštnih storitvah je okrepila tudi naloge in pristojnosti nacionalnih regulativnih organov, spremenila način izvajanja in financiranja univerzalnih poštnih storitev, uvedla zahtevo za dostop do nekaterih elementov poštne infrastrukture, razširila določbe o varstvu potrošnikov in Komisiji naložila, da državam članicam zagotovi pomoč pri izvajanju tretje direktive o poštnih storitvah, vključno z izračunom neto stroška univerzalne storitve.

Poleg tega člen 23 Direktive 2008/6/ES določa, da mora Komisija vsaka štiri leta poročati Evropskemu parlamentu in Svetu o uporabi te direktive, pri čemer zagotovi ustrezne podatke o razvoju v poštnem sektorju. Čeprav ta določba določa, da je treba poročilo predložiti do decembra 2013, je bil rok odložen, da bi se omogočil čas za proučitev zgodnjih učinkov popolnega odprtja trga v vseh državah članicah.

To poročilo o uporabi vključuje povzetek izvajanja direktive o poštnih storitvah (Direktiva 97/67/ES, kakor je bila spremenjena z direktivama 2002/39/ES in 2008/6/ES) v Evropski uniji in glavnega razvoja na področju poštnega trga od decembra 2008. V skladu s členom 23 Direktive 2008/6/ES zagotavlja podatke o gospodarskih, družbenih in zaposlitvenih vzorcih in o tehnoloških vidikih kot tudi o kakovosti storitev. Poročilu o uporabi je priložen delovni dokument služb Komisije, ki zagotavlja podrobnejše informacije in vključuje prilogo o izračunu neto stroška obveznosti univerzalne storitve.

Pri pripravi poročila in delovnega dokumenta služb Komisije so se uporabili različni viri, vključno s študijami Glavne razvojne smernice v poštnem sektorju v obdobju 2008–2010, Določanje cen izvajalcev poštnih storitev, Glavne razvojne smernice v poštnem sektorju v obdobju 2010–2013, več poročil Evropske skupine regulativnih organov za poštne storitve, prispevki v okviru Odbora za poštno direktivo in foruma uporabnikov poštnih storitev, podatki Eurostata do leta 2012 in poštni statistični podatki Komisije za obdobje po letu 2012, potem ko se je Eurostat odločil, da preneha namensko zbirati statistične podatke za poštni sektor, ter podatki Svetovne poštne zveze. Glede na zakasnitev pri zbiranju in pripravi statističnih podatkov se v veliko primerih najnovejši razpoložljivi statistični podatki nanašajo na leto 2013, kjer je bilo mogoče, pa so se uporabile novejše informacije za prikaz najnovejših razvojnih smernic.

2.Cenovno dostopne in zanesljive poštne storitve ter storitve dostave paketov so še vedno ključne za enotni trg

Poštne storitve imajo v Evropski uniji še vedno pomembno vlogo, čeprav se narava te vloge spreminja, saj nove tehnologije spodbujajo njihovo nadomeščanje z elektronskimi storitvami in vedno večji obseg spletnih nakupov. Zmožnost pošiljanja pisem in paketov v določenem času in po določeni ceni v vse dele Evropske unije še vedno bistveno prispeva k socialni, ekonomski in teritorialni koheziji ter razvoju enotnega trga. Velik potencial e-trgovanja pomeni, da so cenovno dostopne in zanesljive storitve dostave paketov bolj kot kdaj koli pomembne za uresničevanje potenciala enotnega digitalnega trga.

3.Neodvisni regulativni nadzor se je izboljšal, vendar pa je treba okrepiti nadzor trga dostave paketov zaradi prilagajanja spremembam na tem trgu

Nacionalni regulativni organi še vedno opravljajo ključno vlogo pri nadzoru uporabe direktive o poštnih storitvah ter zagotavljanju skladnosti s to direktivo v državah članicah. Vedno pogosteje sodelujejo z regulatorji za druge komunikacijske storitve (npr. storitve elektronske komunikacije, radiofuzne storitve). Evropska skupina regulativnih organov za poštne storitve, ustanovljena leta 2010, je izboljšala svetovanje, usklajevanje in sodelovanje med nacionalnimi regulativnimi organi na evropski ravni .

V preteklosti so se nacionalni regulativni organi običajno osredotočali na pisemske pošiljke. Glede na zmanjšanje obsega pisemskih pošiljk in vedno več paketov zaradi prodaje v okviru e-trgovanja so potrebni večji regulativni nadzor trga dostave paketov in celovitejši podatki o tem trgu, da bi se ustvarila popolna in točna slika splošnega trga poštnih storitev in trga dostave paketov ter razvil celoten potencial enotnega digitalnega trga.

4.Za pisemske pošiljke je zagotovljena cenovno dostopna in zanesljiva univerzalna storitev